b'\n_START_ARTICLE_\nRiku Rantala\n_START_SECTION_\nPalkintoja\n_START_PARAGRAPH_\nVuonna 2012 Rantala ja Milonoff saivat valtion tiedonjulkistamispalkinnon \xe2\x80\x9dmaantieteen ja maailman tuntemuksen edist\xc3\xa4misest\xc3\xa4 erityisesti nuorisoa kiinnostavalla tavalla\xe2\x80\x9d. Vuonna 2015 he saivat Suomen Kuvalehden journalistipalkinnon.\n_START_SECTION_\nTuotantoja\n_START_PARAGRAPH_\nRantala omistaa yhdess\xc3\xa4 Milonoffin kanssa tuotantoyhti\xc3\xb6 Gimmeyawallet Productions Oy:n, joka on perustettu vuonna 2001. Madventuresin lis\xc3\xa4ksi Rantala on tuottanut vuonna 2008 Ylen ja Suomen elokuvas\xc3\xa4\xc3\xa4ti\xc3\xb6n rahoittaman Suomalainen novellielokuva -hankkeen elokuvan Monte Rosso sek\xc3\xa4 joitakin mainoselokuvia. H\xc3\xa4nell\xc3\xa4 on ollut my\xc3\xb6s cameorooli Pasila-televisiosarjassa._NEWLINE_Rantala ja Milonoff ovat my\xc3\xb6s tehneet Bassoradiossa Truths & Rights -ohjelmaa. Heill\xc3\xa4 on ollut vuosina 2013\xe2\x80\x932016 Ylell\xc3\xa4 Docventures-dokumenttisarja.\n_START_SECTION_\nStartup Refugees\n_START_PARAGRAPH_\nRantalan ja kumppaneiden Startup Refugees -verkosi esitteli joulukuussa 2016 Slush-tapahtumassa Fair Start -br\xc3\xa4ndill\xc3\xa4 tuotetun Life Seeker Boat -kaarnaveneen, jonka turvapaikanhakijat ovat valmistaneet. Rantala esitteli venett\xc3\xa4 my\xc3\xb6s aamu-tv:ss\xc3\xa4. Fair Start -br\xc3\xa4ndin alla myytyjen \xe2\x80\x9ddesign-tuotteiden\xe2\x80\x9d tuottojen on tarkoitus menn\xc3\xa4 ne tehneille turvapaikanhakijoille._NEWLINE_Projekti her\xc3\xa4tti arvostelua sosiaalisessa mediassa. P\xc3\xa4iv\xc3\xa4n Byrokraatti -blogi kirjoitti virheellisesti ett\xc3\xa4 Rantalan Startup Refugees -projekti olisi saanut 150\xe2\x80\x89000 euroa verorahoja kaarnalaivan suunnitteluun, vaikka hanke sai kyseiset 150\xe2\x80\x89000 euroa vasta vuodelle 2017. Rantala hy\xc3\xb6kk\xc3\xa4si blogia vastaan Helsingin Sanomien kolumnissaan, syytti sit\xc3\xa4 vihapuheeksi, valemediaksi ja uhkasi oikeustoimilla. H\xc3\xa4n paljasti my\xc3\xb6s nimett\xc3\xb6m\xc3\xa4n blogin kirjoittajan olevan ty\xc3\xb6ss\xc3\xa4 helsinkil\xc3\xa4isess\xc3\xa4 asianajotoimistossa._NEWLINE_Suomen Uutiset selvitti miten Startup Refugees on k\xc3\xa4ytt\xc3\xa4nyt sille Suomi 100 -hankkeelta ja ME-s\xc3\xa4\xc3\xa4ti\xc3\xb6lt\xc3\xa4 my\xc3\xb6nnettyj\xc3\xa4 avustuksia. Vuoden 2017 ensimm\xc3\xa4isell\xc3\xa4 puoliskolla hankkeen henkil\xc3\xb6kulut olivat 122 375 euroa. Varainhankinnasta 1 570 euroa oli myyntituottoa.\n_START_SECTION_\nEl\xc3\xa4m\xc3\xa4nvaiheita\n_START_PARAGRAPH_\nRantala asui osan lapsuudestaan Kashmirissa, sek\xc3\xa4 Intian ett\xc3\xa4 Pakistanin puolella, kun h\xc3\xa4nen is\xc3\xa4ns\xc3\xa4 toimi alueella rauhanturvaajana. Perheen palattua Suomeen he asuivat ensin Helsingin Kruununhaassa ja sitten Puistolassa, miss\xc3\xa4 Rantala aloitti ty\xc3\xb6uransa paikallisessa Prismassa._NEWLINE_Rantala on suorittanut lukio-opintonsa Ressun lukiossa. Lis\xc3\xa4ksi h\xc3\xa4n on opiskellut tiedotusoppia Tampereen yliopistossa ja k\xc3\xa4ynyt sit\xc3\xa4 ennen vuoden kadettikoulua._NEWLINE_H\xc3\xa4n ty\xc3\xb6skenteli rikostoimittajana Helsingin Sanomissa vuosien 1999\xe2\x80\x932001 aikana ja teki yhden vuoden 2001 merkitt\xc3\xa4vimmist\xc3\xa4 uutisista, joka liittyi Lahdessa samana vuonna pidettyjen hiihdon maailmanmestaruuskilpailujen dopingskandaaliin. Rantala paljasti Suomen Hiihtoliiton silloisen p\xc3\xa4\xc3\xa4valmentajan, Kari-Pekka Kyr\xc3\xb6n, unohtaneen Ala-Tikkurilan Shell-huoltoasemalle l\xc3\xa4\xc3\xa4k\xc3\xa4rinlaukun, joka sis\xc3\xa4lsi dopingaineita._NEWLINE_Tammikuussa 2009 Matkailutoimittajien Kilta ry palkitsi Riku Rantalan ja Tuomas Milonoffin Madventures-ohjelman johdosta Vuoden matkailuhenkil\xc3\xb6t -nimityksell\xc3\xa4, joka on jaettu vuodesta 1972 l\xc3\xa4htien tunnustuksena parhaille matkailutuotteille ja ansioituneille henkil\xc3\xb6ille. Rantala on voittanut Kultainen TV -gaalan Paras miesesiintyj\xc3\xa4 -palkinnon vuosina 2009 ja 2010.'